கடந்த 11.09.2011 அன்று பரமக்குடியிலும், மதுரையிலும் காவல்துறை நடத்திய துப்பாக்கிச் சூட்டில் 7 பேர் பலியாயினர். பரமக்குடியில் தியாகி இமானுவேல் சேகரனின் 54வது நினைவு தினத்தில் பங்கெடுக்கச் சென்ற தமிழக மக்கள் முன்னேற்றக் கழகத் தலைவர் ஜான் பாண்டியன் அவர்களை முன்னெச்செரிக்கை நடவடிக்கை என்ற பெயரில் தமிழக அரசு கைது செய்தது தவறு. பரமக்குடிக்கு ஜான் பாண்டியன் வருகையால் பதற்றம் ஏற்படும் என்று கருதிய தமிழக அரசு, அவரை கைது செய்ததன் மூலம் தேவையில்லாமல் அப்பகுதியில் பதற்றத்தை தானே உருவாக்கியது. கைதுக்கு எதிர்ப்புத் தெரிவித்து பரமக்குடி ஐந்து முனை சாலையில் முற்றுகைப் போராட்டம் நடத்திய தாழ்த்தப்பட்ட மக்கள் மீது காவல்துறை ஏவிய வன்முறை காட்டுமிராண்டித்தனமானது.